b'\n_START_ARTICLE_\nSamuli Syv\xc3\xa4huoko\n_START_PARAGRAPH_\nSamuli Syv\xc3\xa4huoko on suomalainen videopelialan yritt\xc3\xa4j\xc3\xa4. H\xc3\xa4n oli osa Future Crew -demoryhm\xc3\xa4\xc3\xa4, jonka j\xc3\xa4senien kanssa h\xc3\xa4n perusti vuonna 1995 Remedy Entertainmentin. Syv\xc3\xa4huoko toimi Remedyn ensimm\xc3\xa4isen\xc3\xa4 toimitusjohtajana vuoteen 2000 asti. Saman vuoden lopussa h\xc3\xa4n perusti Fathammer-yrityksen, joka keskittyi k\xc3\xa4mmentietokoneille lisensoitaviin pelimoottoreihin. 2007 h\xc3\xa4n oli mukana perustamassa Recoil Games -pelitaloa. Syv\xc3\xa4huoko j\xc3\xa4tti yrityksen ep\xc3\xa4onnistuneiden peliprojektien j\xc3\xa4lkeen. Vuonna 2014 h\xc3\xa4n oli mukana perustamassa Helsinki GameWorks -pelistudiota, joka keskittyy mobiilipeleihin. H\xc3\xa4n on my\xc3\xb6s osakkaana Sisu Games Ventures -sijoitusyhti\xc3\xb6ss\xc3\xa4.\n_START_SECTION_\nDemoskenest\xc3\xa4 Remedyyn\n_START_PARAGRAPH_\nSamuli Syv\xc3\xa4huoko ty\xc3\xb6llistyi Suomen videopelialalle monen muun tapaan demoskenest\xc3\xa4. H\xc3\xa4n p\xc3\xa4\xc3\xa4tyi Future Crew -demoporukan organisaattoriksi 1980\xe2\x80\x931990-lukujen vaihteessa l\xc3\xa4hestytty\xc3\xa4\xc3\xa4n heit\xc3\xa4 BBS-purkin kautta. H\xc3\xa4n hankki ryhm\xc3\xa4\xc3\xa4n lis\xc3\xa4\xc3\xa4 ty\xc3\xb6voimaa ja levitti demoja Yhdysvaltoihin. Assemblyn PC-koneiden demokilpailun 1993 voittaneen Second Reality -demon ansiosta Future Crew\xe2\x80\x99lt\xc3\xa4 kyseltiin, koska se aloittaisi pelien tekemisen._NEWLINE_Valmistuttuaan kauppaopistosta vuonna 1995 Syv\xc3\xa4huoko mietti ty\xc3\xb6suunnitelmiaan. Demot olivat h\xc3\xa4nen intohimonsa, mutta niist\xc3\xa4 ei saanut elantoa. L\xc3\xa4himp\xc3\xa4m\xc3\xa4 demoja olivat pelit, joiden tekemiseen tarvittiin kuitenkin tiimi. H\xc3\xa4n otti yhteytt\xc3\xa4 demopiireist\xc3\xa4 tuntemaansa John Kavaleffiin, ja mukaan tuli my\xc3\xb6s v\xc3\xa4ke\xc3\xa4 Future Crew\xe2\x80\x99st\xc3\xa4. Remedy Entertainment -nimen saanut yritys perustettiin 1995. Ty\xc3\xb6tilana toimi aluksi Syv\xc3\xa4huokon vanhempien autotalli, eik\xc3\xa4 palkkaa ollut varaa maksaa. Apogee julkaisi Remedyn ensimm\xc3\xa4isen pelin, Death Rallyn, vuonna 1996, ja se myi yli 100\xc2\xa0000 kappaletta. Menestyksen my\xc3\xb6t\xc3\xa4 Remedy aloitti kolme uutta peliprojektia, joista pian p\xc3\xa4\xc3\xa4tettiin keskitty\xc3\xa4 vain yhteen \xe2\x80\x93 kolmannen persoonan ammuntapeliin nimelt\xc3\xa4 Dark Justice, joka sai my\xc3\xb6hemmin nimen Max Payne. Yrityksen kunnianhimo kasvoi hankkeen edetess\xc3\xa4 ja toiminta ammattimaistui. Vuonna 1997 Remedy muutti oikeisiin toimitiloihin Espoon Niittykumpuun. Syv\xc3\xa4huoko ei osallistunut Max Paynea kehitt\xc3\xa4miseen, vaan toimi yrityksen toimitusjohtajana. Yhti\xc3\xb6n perustajien v\xc3\xa4lit olivat kiristyneet, ja Syv\xc3\xa4huokon palattua armeijasta kes\xc3\xa4ll\xc3\xa4 2000 hallitus erotti h\xc3\xa4net virasta.\n_START_SECTION_\nFathammer\n_START_PARAGRAPH_\nRemedylt\xc3\xa4 potkut saatuaan Syv\xc3\xa4huoko perusti yhdess\xc3\xa4 Fredrik Kek\xc3\xa4l\xc3\xa4isen kanssa lokakuussa 2000 Fathammer-nimisen yrityksen, joka keskittyi k\xc3\xa4mmentietokoneille ja k\xc3\xa4sikonsoleille lisensoitaviin pelimoottoreihin. Syv\xc3\xa4huoko uskoi, ett\xc3\xa4 WAP- ja Java-pelien aika olisi pian ohi ja tulevaisuus oli kehittyneemmiss\xc3\xa4, 3D-grafiikkaa py\xc3\xb6ritt\xc3\xa4viss\xc3\xa4 matkapuhelimissa. Varhaiset \xc3\xa4lypuhelimet eiv\xc3\xa4t kuitenkaan saavuttaneet suurta suosiota. Fathammerin X-Forge-moottorilla tehdyt noin sata peli\xc3\xa4, joista 30 oli yrityksen itsens\xc3\xa4 tekemi\xc3\xa4, eiv\xc3\xa4t k\xc3\xa4yneet hyvin kaupaksi, koska niille sopivia laitteita oli v\xc3\xa4h\xc3\xa4n. Hallitus p\xc3\xa4\xc3\xa4ttikin kokeilla Java-pelin kehitt\xc3\xa4mist\xc3\xa4. 50 Centin lisenssill\xc3\xa4 tuotettu Get Rich or Die Tryin\xe2\x80\x99 laitettiin operaattoreiden kautta levitykseen, ja se myi kahdessa kuukaudessa kymmenen kertaa enemm\xc3\xa4n kuin kaikki aiemmat pelit yhteens\xc3\xa4. Hallitus halusi lis\xc3\xa4\xc3\xa4 Java-pelej\xc3\xa4, mutta kehitt\xc3\xa4j\xc3\xa4t halusivat edelleen tehd\xc3\xa4 3D-pelej\xc3\xa4. Teknologiatiimi myytiin Japaniin ja Fathammer Game Studio Symbian-pelej\xc3\xa4 tehneelle Telcogamesille.\n_START_SECTION_\nRecoil Games\n_START_PARAGRAPH_\nFathammerin tultua myydyksi Britteihin ja Japaniin Samuli Syv\xc3\xa4huoko p\xc3\xa4\xc3\xa4tti kokeilla pelialaa PC:ll\xc3\xa4. H\xc3\xa4n ker\xc3\xa4si Assembly-tapahtumassa kiinnostuneita henkil\xc3\xb6it\xc3\xa4 pelitalon perustamiseen, ja samalla syntyi idea maailmanlopputeemaisesta Earth No More -toimintapelist\xc3\xa4. Remedy-ajoilta tuttu 3D Realmsin Scott Miller oli heti halukas yhteisty\xc3\xb6h\xc3\xb6n. Recoil Games perustettiin 2007 seitsem\xc3\xa4n kokeneen pelikehitt\xc3\xa4j\xc3\xa4n voimin. Peli alkoi muotoutua, mutta rekrytointi osoittautui hankalaksi. Pelitiimi kasvoi 60 hengen kokoiseksi, mutta kokemusta ison projektin vet\xc3\xa4misest\xc3\xa4 ei ollut. Yritykseen palkattiin osaava tuottaja, jonka johdolla demon tekeminen l\xc3\xa4hti k\xc3\xa4yntiin. H\xc3\xa4n kuitenkin l\xc3\xa4hti pelitalosta kahden kuukauden j\xc3\xa4lkeen, koska piti onnistumista ep\xc3\xa4todenn\xc3\xa4k\xc3\xb6isen\xc3\xa4. Alkuvuodesta 2009 valmiiksi saatu demo ei auttanut Recoil Gamesia, sill\xc3\xa4 kansainv\xc3\xa4linen talous oli ajautunut kriisiin eiv\xc3\xa4tk\xc3\xa4 julkaisijat halunneet ottaa uusia nimikkeit\xc3\xa4 tuotantoon. Projekti haudattiin ja ulkomaiset ty\xc3\xb6ntekij\xc3\xa4t erosivat. J\xc3\xa4ljelle j\xc3\xa4\xc3\xa4nyt 15 hengen tiimi kehitti kahdessa kuukaudessa uuden pelin demon, jota l\xc3\xa4hdettiin markkinoimaan Ranskan Game Connection -messuille. Painovoimalla leikittelev\xc3\xa4n Rochardin julkaisusopimus tehtiin Sony Online Entertainmentin kanssa. Julkaisuaikataulu kuitenkin venyi, ja myyntim\xc3\xa4\xc3\xa4r\xc3\xa4t j\xc3\xa4iv\xc3\xa4t v\xc3\xa4h\xc3\xa4iseksi. Samuli Syv\xc3\xa4huoko l\xc3\xa4hti Recoil Gamesilta, mutta j\xc3\xa4i silti yrityksen hallitukseen.\n_START_SECTION_\nHenkil\xc3\xb6kuva\n_START_PARAGRAPH_\nHelsingin Sanomien haastattelemien pelialalla toimivien henkil\xc3\xb6iden mukaan Syv\xc3\xa4huokolla on paljon kontakteja ja \xe2\x80\x9derinomainen kyky polkaista k\xc3\xa4yntiin vaativia hankkeita\xe2\x80\x9d. H\xc3\xa4n saa tiimin tekem\xc3\xa4\xc3\xa4n t\xc3\xb6it\xc3\xa4 yhteisen tavoitteen saavuttamiseksi, mutta toisinaan syntyy \xe2\x80\x9ds\xc3\xa4hlinki\xc3\xa4\xe2\x80\x9d, sill\xc3\xa4 \xe2\x80\x9dh\xc3\xa4n ei ole kaikkein j\xc3\xa4rjestelm\xc3\xa4llisin ihminen\xe2\x80\x9d.'